#### **Kerecsendi Német Nemzetiségi Önkormányzat**

**3396 Kerecsend, Fő u. 55.**

**Tel.: (36) 550-320**

**e-mail: jegyzo@kerecsend.hu**

***J e g y z ő k ö n y v***

Készült: 2023. március 30.-án a Kerecsendi Német Nemzetiségi Önkormányzat közmeghallgatásán (Közösségi Ház, Kerecsend Fő utca 55. 17.00)

Jelen vannak: Schönberger Csaba Jakob elnök

Kovácsné Szucsik Katalin elnök-helyettes

Szucsik Péter képviselő

dr. Szász Kata jegyző

Prokaj Milán

Safranka János

Kőrösi Csaba

**Napirendek**

1. Beszámoló a Kerecsendi Német Nemzetiségi Önkormányzat 2022. évben végzett munkájáról és a 2023. évi tervekről

előadó: Schönberger Csaba Jakob

1. Lakossági hozzászólások, kérdések, javaslatok

*A jegyzőkönyv 1-5. közötti számozott oldalt tartalmaz.*

1. **napirendi pont**

**Schönberger Csaba Jakob elnök**

Köszöntök mindenkit, a 2023. évi Német Nemzetiségi Önkormányzat közmeghallgatását megnyitom. A 2022. évben már érzékelhetően csökkent a félelem 2021-hez képest, de Kerecsenden lehet, hogy nem. Aldebrőn a covid alatt is majdnem teljes létszámmal történtek események, rendezvények. A Malenkíj-robot emléktúra kapcsán a Kismarosiak minden évben eljönnek gyalogosan a Kál-Kápolnai vasútállomásra. Ez tavaly is megvolt, január második hétvégéjén szoktak jönni, az emlékmű megkoszorúzásra került. Az ÉMNNÖSZ-nek volt 4 közgyűlése, ezeken részt vettem. Ikladon – mint baráti településen – voltunk a farsangon, nyáron a sördélutánon és októberben a Gedeon napon, mindhárom rendezvényen részt vettünk. Aldebrőn részt vettünk a derelye fesztiválon, bornapon, advent első vasárnapján. Kerepesen is részt vettünk bornapon. Kerepesen is részt vettünk rendezvényen. A St. Gerhards Egyesülettel is jó kapcsolatban vagyunk, voltam keresztúton Pilisvörösváron, majd a májusi ájtatosságon Vácon, St. Gerhards misén Budapesten szeptember harmadik hétvégéjén. Az országos kultúrgála nem januárban, hanem nyáron került megrendezésre június 18-án a Kongresszusi Központban. Volt egy kirándulásunk is Hollókőn, ami rendkívül jól sikerült. Ősszel az északi régió kultúrgálája került megrendezésre Szendehelyen. Év végén a karácsonyi csomag is bővebbre sikerült, mint eddig. Egész éves történés volt a keresztek felújítása. Húsvét után a corpus is felkerült, atyával egyeztettem, hogy húsvét után keresünk egy alkalmat a megáldásra.

A 2023. évben már megvolt a Málenkíj-robot emléktúra, Kismaros-Kál-Kápolna vasútállomás. Az északi régiónak Berkenyén volt a központi megemlékezése. Az országos kultúrgála már rendes időben, január második hétvégéjén volt Pécsett. Február 25.-én a kommunizmus áldozatainak emléknapja alkalmából meghívást kaptam a Terror Házába. A ferencvárosi pályaudvarnál lévő Málenkíj-robot emlékhely most zárva van, oda nem kaptunk meghívást. Idén már egy ÉMNÖSZ közgyűlésen már túl vagyunk. Jövőre országgyűlési választás, és vannak határidők, hogy mit meddig kell meglépni, majd sűrűbben találkozunk. Aldebrőn már túl vagyunk a metszésen, ulti versenyen. Április 21-23. közt lesz egy három napos rendezvény ennek kapcsán kerül majd kihirdetésre a borverseny nyertese. Április 28-án is lesz egy rendezvény, oda, aki el szeretne menni akkor valamilyen viseletet kell felvenni. Június 24-én lesz a derelye fesztivál. Július 1-én lesz Szendehelyen nemzetiségi nap. Az ÉMNÖSZ kultúrgálája november 19-én Vecsésen lesz.

1. **napirendi pont**

**Schönberger Csaba Jakob elnök**

Van még egy tervünk, május 1.-re, és a legjobb helynek a kalandparkot gondoltuk.

**Safranka János**

Nem jó ötlet, nem mennek oda ki. Meg kell oldani az emberek oda-vissza utazását.

**Schönberger Csaba Jakob elnök**

Meg lehet ezt beszélni Dáviddal.

**Kovácsné Szucsik Katalin elnök-helyettes**

Én is úgy gondolom, oda nem mennek ki, de nincs más megfelelő hely.

**Safranka János**

Van még egy lehetőség, beszéltem Lepresné Évikével. Azt mondta, ha segítünk neki rendet tenni, oda mehetünk. A polgármesternek is szóltam, azt mondta a közmunkások is segítenek.

**Schönberger Csaba Jakob elnök**

Egy férfi közmunkás van összesen.

**dr. Szász Kata jegyző**

Igen ez így van. Esetleg még akik büntetést dolgoznak le, akkor szokott több férfi lenni, de ők ritkábban vannak.

**Safranka János**

A takarítást a közfoglalkoztatott nők is meg tudnák oldani. De a kalandpark nem jó hely, oda nem mennek ki ez emberek. A kalandpark udvarán éppen sátor alatt lehetne, nyilván reméljük addigra jó idő is lesz, de nem tudjuk előre.

**Kovácsné Szucsik Katalin elnök-helyettes**

Hány csapat főzne? Mennyi hely kell?

**Prokaj Milán**

3 csapat lesz. Én úgy gondolom, hogy jó ötlet a sátor, de ahhoz stáb kell, előkészülni, utána elpakolni, ebbe 8-10 ember munkája benne van. Ezt nem látom előre, hogy ezt, hogy lehetne megoldani?!

**Schönberger Csaba Jakob elnök**

Meg milyen költségeket von maga után?

**Prokaj Milán**

Anno mikor csináltuk a bornapot, akkor még más közeg volt. Előtte egy hét előkészület, utána 3-4 nap pakolás. Én megmondom őszintén, ilyenbe már részt nem kívánok venni. Persze az aznapot előtte 1-2 napot, utána 1 napot rászánok, de többet már nem.

**Safranka János**

Máshogy nem megy, mert helyszínt nem biztosít se az önkormányzat, se az iskola. Itt van ez a terem, ezt se lehet használni. Iskolához engedély kell. A tornatermet sem.

**Schönberger Csaba Jakob elnök**

Az iskola kizárva, engedéllyel sem. Május 1-én a tornaterem elég fura lenne.

**Kovácsné Szucsik Katalin elnök-helyettes**

Csak szabadtéren lenne a jó, eső esetén valami olyan hellyel ahová be lehet húzódni.

**Prokaj Milán**

Igen, ezért volt jó 2018-ig, hogy több helyszínen volt. Közel 300 ember meg volt mozgatva a faluba, 1000 kóstolójegy is elfogyott. Én arra kérnék mindenkit, hogy a foci pályát felejtsük el, mert olyan igénytelen közeghez ez a rendezvény méltatlan. A kalandparkot támogatom.

**Safranka János**

Annak idején is alig pár ember ment ki, mikor meghívó lett kiküldve előtte pár nappal.

**Prokaj Milán**

Az 2017-ben volt, arról én sem tudtam, pénteken tudtam meg, hogy szombaton rendezvény. Ezt nem kell alapul venni.

**Kovácsné Szucsik Katalin elnök-helyettes**

Az ételt hány főre gondolod János?

**Safranka János**

Attól függ főz-e más, vagy egy csapat főz. Nem tudom milyen szervezetek maradtak még Kerecsenden.

**Schönberger Csaba Jakob elnök**

Főznénk mi, a polgárőrség meg a borklub. Nem kell olyan sokat, fél adag is elég.

**Safranka János**

Ha már csinálunk egy rendezvényt, akkor illene meghívni azokat a szervezetek, vendégeket, akik minket is meghívtak.

**Schönberger Csaba Jakob elnök**

De május 1-én otthon van mindenki.

**Safranka János**

Más rendezvény nincs is kilátásban. Max 100 főre lehet számolni.

**Prokaj Milán**

Akkor legyen rendezvény, ha megvan hozzá a megfelelő stáb. Mert inkább ne legyen semmi, mint egy színvonaltalan rendezvény, amihez én a nevem nem adom, meg szerintem senki ebből a társaságból.

**Kovácsné Szucsik Katalin elnök-helyettes**

Nekünk a plébánián jó volt, 70-en is voltunk. Mindent összeszedtünk, jól sikerült.

**Safranka János**

Az is egy jó hely lenne.

**Prokaj Milán**

Ott már össze vannak szokva az emberek.

**Kovácsné Szucsik Katalin elnök-helyettes**

Persze, így van. Ott dolgozik mindenki, pakol előtte is utána is. Búcsúi ünnepkor kint is ültek az udvaron.

**Prokaj Milán**

Jó lenne megnézni, mit tudunk bele tenni.

**Schönberger Csaba Jakob elnök**

Igen, a költségeket meg kell néznünk.

**Prokaj Milán**

Nem is elsősorban az anyagi részét gondolom, hanem a humán erőforrást. Legalább 15 fős stáb.

Mennyien vannak abban a konténer házakban?

**Schönberger Csaba Jakob elnök**

120-130 fő.

**Prokaj Milán**

Egészséges az a keveredés?

**Schönberger Csaba Jakob elnök**

A kerítésen túl is lehetünk. De korábban eljöttek az ukránok is, de ők dolgoznak 1-én is.

**Prokaj Milán**

Most ezzel nem leszünk előrébb, szabjunk egy határidőt, hogy meddig döntsük el.

**Safranka János**

Igen, meg kell néznünk tényleg mennyi a költségvonzata, meg mellé valami zene is kellene.

**Kovácsné Szucsik Katalin elnök-helyettes**

Igen, valami program is kellene mellé.

**Prokaj Milán**

Azt kell megnézni mi a cél? Az az cél, hogy 100 ember összejöjjön és beszélgessen 2 órát, ahhoz nem kell program. A nagyobb rendezvényhez meg már késő van. Ez az év már olyan lesz amilyen, de úgy gondolom jövőre vissza kellene térni a több helyszínes rendezvényhez. Talán még szervezés szempontjából is jobb lenne. Séta szempontjából jobb lenne 4 csapat.

**Kovácsné Szucsik Katalin elnök-helyettes**

Pünkösdre is lehetne. Akkor milyen helyszínek lennének? Plébánia, kalandpark?

**Prokaj Milán**

Ebbe a koncepcióba éppen be lehet venni a tájházat is, a lehetőségek kitágulnak. Lehet viszont akkor a május 1-ét el kellene vetni és pünkösdre tenni. Tűzzünk ki egy dátumot, mikor találkozunk legközelebb és akkor már konkrét tervvel, hogy ki hogy tudott egyeztetni.

**Kovácsné Szucsik Katalin elnök-helyettes**

A plébánián minden megvan.

**Schönberger Csaba Jakob elnök**

Javaslom, hogy a beszélgetést folytassuk, a közmeghallgatást bezárom.

*Mivel több észrevétel, hozzászólás nem érkezett, Schönberger Csaba Jakob elnök lezárta a közmeghallgatást.*

Kerecsend, 2023.04.12.

kmf.

Schönberger Csaba Jakob Kovácsné Szucsik Katalin

elnök elnök-helyettes